b'\n_START_ARTICLE_\nEuro\n_START_SECTION_\nPovijest\n_START_PARAGRAPH_\nEuro je jedinstvena valuta koju je 1. sije\xc4\x8dnja 1999. godine prihvatilo 12 dr\xc5\xbeava \xc4\x8dlanica Europske unije (Austrija, Belgija, Finska, Francuska, Gr\xc4\x8dka, Irska, Italija, Luksemburg, Nizozemska, Njema\xc4\x8dka, Portugal i \xc5\xa0panjolska) radi potpunog ukidanja nacionalnih valuta u sklopu ostvarivanja Ekonomske i monetarne unije. Danska i Velika Britanija koristile su pravo ostajanja izvan europodru\xc4\x8dja (prema Ugovoru iz Maastrichta), a Gr\xc4\x8dka i \xc5\xa0vedska formalno nisu zadovoljile kriterije konvergencije do spomenutog datuma. Gr\xc4\x8dka je, zadovoljiv\xc5\xa1i navedene kriterije, u\xc5\xa1la u europodru\xc4\x8dje 2001. godine, dok je \xc5\xa0vedska i dalje izvan europodru\xc4\x8dja s obzirom na to da su njezini gra\xc4\x91ani na referendumu dva puta odbili prihva\xc4\x87anje jedinstvene valute. Uvo\xc4\x91enje eura kao jedinstvene valute u Europskoj uniji tre\xc4\x87a je faza stvaranja Ekonomske i monetarne unije._NEWLINE_1. sije\xc4\x8dnja 2002. nov\xc4\x8danice i kovanice eura pu\xc5\xa1tene su u optjecaj, dok je potpuna zamjena nacionalnih valuta obavljena krajem velja\xc4\x8de 2002. godine._NEWLINE__NEWLINE_1. sije\xc4\x8dnja 2007. zajedni\xc4\x8dku je valutu uvela Slovenija, kao prva od zemalja koje su u Europsku uniju u\xc5\xa1le 2004. godine._NEWLINE__NEWLINE_1. sije\xc4\x8dnja 2008. jedinstvenu europsku valutu uveli su Cipar i Malta._NEWLINE__NEWLINE_1. sije\xc4\x8dnja 2009. euro je uvela Slova\xc4\x8dka._NEWLINE__NEWLINE_1. sije\xc4\x8dnja 2011. euro je uvela Estonija._NEWLINE__NEWLINE_1. sije\xc4\x8dnja 2014. euro je uvela Latvija._NEWLINE__NEWLINE_1. sije\xc4\x8dnja 2015. euro je uvela Litva.\n_START_SECTION_\nPro\xc5\xa1irenje eurozone\n_START_PARAGRAPH_\nSvaka dr\xc5\xbeava koja u\xc4\x91e u EU (ovisno o stupnju razvijenosti) bi trebala uzeti euro kao slu\xc5\xbebeni novac, nakon najmanje dvije godine \xc4\x8dlanstva u ERM II (European Exchange Rate Mechanism)._NEWLINE_Bugarska planira podnijeti zahtjev za ulazak u \xc4\x8dlanstvo ERM II u srpnju 2018, a bugarski lev je vezan uz euro u omjeru 1 EUR = 1,95583 BGN._NEWLINE_Rumunjska planira uvesti euro 2022._NEWLINE_Hrvatska planira ulazak u \xc4\x8dlanstvo ERM II 2020., a uvo\xc4\x91enje eura 2025._NEWLINE__NEWLINE_Ve\xc4\x87 od ulaska u \xc4\x8dlanstvo Europske unije, prema rije\xc4\x8dima Borisa Vuj\xc4\x8di\xc4\x87a, guvernera HNB, "\xc5\xbeelimo pristupiti eurozoni \xc5\xa1to prije bude mogu\xc4\x87e."_NEWLINE_Hrvatska je 5. srpnja 2019. uputila zemljama \xc4\x8dlanicama europodru\xc4\x8dja, Danskoj i institucijama Europske unije, pismo namjere o ulasku u Europski te\xc4\x8dajni mehanizam (ERM II) \xc4\x8dime je u\xc4\x8dinjen prvi formalni korak prema sudjelovanju u ERM II, koje prethodi uvo\xc4\x91enju eura kao slu\xc5\xbebene valute. Pismo namjere potpisali su ministar financija Zdravko Mari\xc4\x87 i guverner HNB-a Boris Vuj\xc4\x8di\xc4\x87._NEWLINE_\xc4\x8ce\xc5\xa1ka, Ma\xc4\x91arska i Poljska ne planiraju ulazak u \xc4\x8dlanstvo ERM II u dogledno vrijeme._NEWLINE_Danska je \xc4\x8dlanica ERM II od 1999. i danska kruna je vezana uz euro u omjeru 1 EUR = 7,46038 DKK \xc2\xb12,25%, ali je referendumom godine 2000. odbijeno uvo\xc4\x91enje eura._NEWLINE_\xc5\xa0vedska je referendumom godine 2003. odbila ulazak u ERM II i uvo\xc4\x91enje eura._NEWLINE_Ujedinjeno kraljevstvo nije ni namjeravalo uvesti euro ve\xc4\x87 je zadr\xc5\xbealo vlastitu valutu (funtu), a za 2019. planira izlazak iz Europske unije.'